रातभर बजते रहे साउंड व स्पीकर, छात्र हुए परेशान
खुलेआम उड़ाई गई उच्चतम न्यायालय के नियमों की धज्जियां
भास्कर संवाददाता। हटा
बोर्ड परीक्षाएं एक मार्च से प्रारंभ हो चुकी हैं, इसके बावजूद भी ध्वनि विस्तारक यंत्रों पर कोई प्रतिबंध नहीं लग रहा है। हालही में हटा एसडीएम ने नगर में मुनादी कराकर बोर्ड परीक्षाओं को देखते हुए ध्वनि विस्तारक यंत्रों पर पूर्णतः प्रतिबंध लगाया गया था, इसके बावजूद भी बीती रात नगर के एक बारातघर में नियमविरुद्ध तरीके से खुलेआम देर रात तक बड़े-बड़े स्पीकर व साउंड के साथ कार्यक्रम आयोजित हुआ। इतना ही नहीं शासन प्रशासन व पुलिस के नुमाइंदे चुपचाप इस आयोजन को समर्थन देते रहे। आसपास के रहवासियों एवं छात्रों और अभिभावकों का कहना है कि बारात घर में आए दिन शादियां तथा अन्य कार्यक्रम होते रहते हैं जिनमें जमकर डीजे और साउंड का उपयोग देर रात तक होता है। गुरूवार की सुबह कक्षा दसवीं का पेपर था लेकिन देर रात तक साउंड बजने से इस क्षेत्र के बच्चों को पढ़ाई में काफी व्यवधान हुआ।
तेज स्पीकर और साउंड बजने से मैं पढ़ भी नहीं पाया : 12वीं के छात्र सचिन ने बताया कि हमारी परीक्षाएं चल रही हैं और रात्रि में कार्यक्रम होने से पूरी रात पढ़ाई नहीं कर पाया। 10वीं के छात्र पारस ने बताया कि सुबह मेरा पेपर था और रात को बारात घर में जमकर स्पीकर और साउंड से हल्ला होता रहा जिसकी वजह से ना तो मै पढ़ाई कर पाया ना सो पाया। अभिभावक मनोज ने बताया कि बच्चों की परीक्षा चल रही हैं और ऐसे समय पर इस बारात घर में रोज डीजे और साउंड बजाए जाते हैं जिससे बच्चे अपनी पढ़ाई नहीं कर पाते और हम लोग सो भी नहीं पाते, ऐसे बारात घर पर प्रशासन को तुरंत प्रतिबंध लगाना चाहिए।
कराई जाएगी जांच
इस संबंध में एसडीएम बृजेंद्र रावत का कहना है कि उन्होंने कार्यक्रम आयोजित करने के सशर्त अनुमति दी थी और यदि उनके द्वारा नियमों का उल्लंघन किया गया है तो शिकायत आती है तो जांच कर कार्रवाई की जाएगी।
awa_Deva hin_Deva bho_Deva hin_Deva hin_Deva hin_Deva hin_Deva